Madrasah

Madrasah ( Arab: مدرسة , jamak , ) adolah ciek kato dalam bahaso Arab nan bapakai untuak manyabuik babagai jinih lambago pandidiakan, nan umum atau kaagamoan (dari agamo apopun), baiak untuak pandidiakan dasa maupun pandidiakan tinggi. Di nagara-nagara di lua dunia Arab, kato tasabuik biasonyo bapakai kusuihnyo untuak manyabuik jinih sikola agamo atau paguruan tinggi nan mampalajari agamo Islam, walaupun mungkin sajo iko indak manjadi satu-satunyo mato palajaran nan dipalajari.

Dalam konteks arsitektur dan sijarah, istilah iko sacaro umum bapakai untuak manyabuik jinih institusi tatantu dalam sijarah dunia Islam nan tarutamo mangajaan hukum (syariah) jo yurisprudensi (fiqih) Islam, sarato mato palajaran lainnyo pado wakatu tatantu. Asa mulo lambago samacam iko umumnyo diakui barasa dari ide Nizam al-Mulk, surang wazir tanamo dari Kasultanan Seljuk pado abaik ka-11, nan batangguang jawaik dalam mambangun jaringan madrasah rasmi partamo nan tadapek di Iran, Mesopotamia, jo Khorasan. Dari sinan, pambangunan madrasah kudian taseba di sabagian gadang dunia Islam salamo babarapo abaik barikuiknyo, nan acok bana maniru model desain arsitektur nan sarupo.

Etimologi
Kato madrasah barasa dari aka kato trikonsonantal kuno dari bahaso Semit د-ر-س D-R-S 'baraja, mangkaji', manggunoan wazn (bantuak morfologi atau templat) مفعل (ة); mafʻal(ah), aratinyo "tampek di mano sasuatu dilakuan". Jadi, madrasah sacaro harfiah baarti "tampek di mano baraja jo mangkaji tajadi" atau  "tampek untuak baraja".  Kato iko muncua juo sabagai kato pinjaman nan sacaro umum aratinyo samo dalam banyak bahaso nan tapangaruah dek bahaso Arab, sarupo: Urdu, Punjabi, Bengali, Pashto, Baluchi, Persia, Turki, Azeri, Kurdi, Indonesia, Somalia, jo Bosnia.

Sijarah

Sijarah awa 

Pado maso awa sijarah Islam, pangajaran umumnyo labiah banyak dilakuan di musajik daripado di tampek lain. Walaupun babarapo musajik gadang maso awa sarupo Musajik Aguang Damaskus atau Musajik Amru bin al-Ash di Kairo mampunyoi ruangan-ruangan tapisah nan kusuih bapakai untuak baraja, pabedoan antaro "musajik" jo "madrasah" alun talalu taliek. Sacaro kusuih, Al-Qarawiyyin (Jāmiʻat al-Qarawīyīn) nan didirian pado taun 859 di kota Fes, Maroko kini, dapeklah dipandang sabagai universitas nan tatuo di dunia manuruik sabagian panaliti, meskipun pamakaian istilah "universitas" untuak institusi Islam pado abaik patangahan dapek dipadebaikan. Manuruik tradisi, musajik Al-Qarawiyyin didirian dek Fāṭimah al-Fihrī, putri surang saudagar kayo banamo Muḥammad al-Fihrī. Satalah iko kudian badiri pulo Musajik Al-Azhar dek Kakhalifahan Fathimiyah pado 969–970 di Kairo, awanyo sabagai pusek untuak dakwah ajaran Syiah Isma'iliyah, tapi kudian manjadi lambago Sunni di bawah pamarentahan Kakhalifahan Ayyubiyah (kini manjadi Universitas Al-Azhar).

Pakambangan madrasah formal

Pado akia abaik ka-11, salamo periode akia Kakhalifahan ʻAbbāsiyah, wazir Seljuk Niẓām al-Mulk manciptakan salah satu lambago pandidiakan rasmi gadang partamo nan tanamo dalam sijarah yaitu Madrasah Niẓāmīyah, nan badasa pado majelis informal (dari kuliah para syaikh). Niẓām al-Mulk manciptakan sistem madrasah nagara (pado maso tu disabuik jo namo Niẓāmiyyah, badasar namonyo) di babagai kota Seljuk jo ʻAbbāsiyah pado akia abaik ka-11, nan taseba mulai dari Mesopotamia sampai ka Khorasan. Walaupun lambago sajinih madrasah tampaknyo alah ado di Iran sabalun Nizam al-Mulk, periode iko dipandang dek banyak urang sabagai titiak awa bakambangnyo madrasah formal di saluruah dunia Islam, nan diadaptasi jo digunoan dek samonyo ampek mazhab Sunni sarato jo tarekat-tarekat Sufi. Salah satu alasan bapakainyo bantuak pandidiakan madrasah iko sacaro malaweh dek para panguaso jo elit Sunni adolah kainginan untuak malawan pangaruah jo panyebaran Syiah pado maso itu, jo caro manggunoan lambago-lambago iko untuak manyebakan ajaran Sunni.

Pandidiakan Islam di madrasah 

Istilah "Pandidiakan Islam" baarati pandidiakan manganai Islam itu surang, nan baaka pado ajaran Al-Qur'an - kitab suci umaik Islam. Pandidiakan Islam jo pandidiakan Muslim indaklah samo. Iko karano pandidiakan Islam punyo kasatuan epistemologis nan batumpu pado tauhid - yaitu Kesaan Tuhan atau monotheisme.

Sabuah sikola Islam biasonyo manawakan duo program studi: program studi ḥifẓ nan mangajakan manghapal Al-Qur'an (surang nan lah dapek manghafal saluruah Al-Qur'an disabuik hāfiẓ); sarato program studi ʻālim (dakwah) nan mangarahan palaja untuak manjadi ulama nan batarimo di masarakaik. Kurikulum reguler maliputi mato palajaran bahaso Arab, tafsir Al-Qur'an, syarak (hukum Islam), hadits (catatan ucapan ja pabuatan Nabi Muhammad), mantiq (logika), jo sijarah Islam. Di Kasultananan Utsmaniyah, salamo periode modern awal, palajaran hadits dipakanalkan dek Sultan Süleyman I. Bagantuang pado tuntutan pandidiakannyo, babarapo madrasah lai manawakan juo mato palajaran lanjutan dalam sastra Arab, bahaso Inggrih jo bahasa asiang lainnyo, sarato sains jo sijarah dunia. Madrasah Utsmaniyah basamo-samo jo palajaran agamo juo mangajakan "gaya panulisan, tata bahaso, sintaksis, puisi, komposisi, ilmu alam, ilmu politik, jo etiket."

Rujuakan

Catatan kaki

Sumber
 Esplanada, Jerry E. (2009-07-20). "Mainstreaming Madrasa. The Philippine Daily Inquirer." Retrieved 2010-11-25.

Bacoan lanjutan
 Sultan Ali of Sawabi. Madrasah Reform and State Power in Pakistan (2012)
 Ali, Saleem H. "Islam and Education: Conflict and Conformity in Pakistan's Madrassas", Oxford University Press, 2009. 
 Evans, Alexander. "Understanding Madrasahs", Foreign Affairs, Jan/Feb 2006.
 Malik, Jamal (ed.). Madrasas in South Asia: Teaching Terror?. London and New York: Routledge, 2008.
 Malik, Jamal. Colonialization of Islam: Dissolution of Traditional Institutions in Pakistan. New Delhi: Manohar Publications, and Lahore: Vanguard Ltd., 1996.
 Rahman, Tariq. Denizens of Alien Worlds: A Study of Education, Inequality and Polarization in Pakistan. Karachi: Oxford University Press, 2004. Reprinted 2006. . Chapter on "Madrassas".
 Tanweer, Bilal. "Revisiting the Madrasa Question". The News International, 6 May 2007. About a talk given by Dr. Nomanul Haq (University of Pennsylvania) at the Lahore University of Management Sciences (LUMS), Pakistan.
 Ziad, Waleed. . Reprinted from The News, March 21, 2004.
 Madrasa Education in India

Pautan lua

Madrasah
Sijarah Islam
Pandidikan